《六幺令 九日登高，用清真仙吕调写意》
清代·陈锐

万蝉收响，官柳惊凉燠。台城几行秋影，渐萎前朝绿。

词客哀时未了，自惜登临促。群山如簇。斜阳一瞬，凄绝兴亡旧游目。

因念陶公归去，斗酒怀松菊。佳节且暂淹留，那得公田熟。

天外浮云笑我，百事多拘束。安排筇竹。红萸相识，取次明年醉醽醁。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。